AfriForum wil vervolg ná ‘ongegronde klag’ oor k-woordErnst Roets. AfriForum wil ’n werknemer privaat vervolg wat glo bedrieglike klagtes van rassisme teen sy kollega by die polisie ingedien het. Volgens Ernst Roets, hoof van beleid en aksie by AfriForum, weier die Nasionale Vervolgingsgesag (NVG) om die klaer te vervolg en het AfriForum se privaatvervolgingseenheid om ’n nolle prosequi-sertifikaat aansoek gedoen. Die klaer het ’n klag van rassisme teen sy kollega André Fourie ingedien en AfriForum wil die klaer nou privaat vir crimen injuria vervolg aangesien die burgerregte-organisasie meen die klag is vals. “Dit volg nadat die klaer by die werksplek ná ’n meningsverskil met Fourie valslik aangevoer het dat Fourie hom ’n ‘bobbejaan’ genoem het – hy het dit ook skriftelik aangedui in die werk se griefskrifprosedure. “Daarna het die klaer egter sy weergawe verander toe hy op grond van die voorval ’n klag by die polisie gaan lê het en in sy eedsverklaring valslik aangevoer het dat Fourie hom die k-woord genoem het.” Fourie het AfriForum se privaatvervolgingseenheid genader wat hom geadviseer het om klagtes van crimen iniuria teen die klaer by die polisie in te dien nadat Fourie se werkgewer hom afgedank het en die polisie hom in hegtenis wou neem. “Die polisie het die saak ondersoek en na die NVG vir vervolging verwys. Die NVG het egter geweier om die klaer te vervolg ,” het Roets gesê. “Die NVG se versuim om vervolging in Fourie se saak in te stel, is nie net ’n verydeling van die reg nie, maar ’n bedreiging vir sosiale samehorigheid in die land, aangesien valse aantygings soos hierdie rassespanning in die land verder aanvuur.” Volgens Roets het Fourie se reputasie daadwerklik skade gely as gevolg van die klaer se valse aantygings. “Dit is onaanvaarbaar dat mense wat valse bewerings van rassisme maak skotvry daarvan afkom, terwyl dit verreikende en nadelige gevolge inhou vir diegene teen wie dit gerig word. “Dit stuur die verkeerde boodskap aan die samelewing uit en kan aanleiding daartoe gee dat nóg sulke ongegronde aantygings gemaak word,” volgens Roets.